નવી દિલ્હીઃ શટલર્સનું બજાર ફરી એક વાર આજે સજશે. પીબીએલની છ ફ્રેંચાઇઝીઓ વચ્ચે દુનિયાના ટોચના બેડમિન્ટન ખેલાડીઓને પોતાની સાથે જોડવા માટે મોટી મોટી બોલી લગાવવાની હોડ જામશે. આ ખેલાડીઓમાં રિયો ઓલિમ્પિકની ચેમ્પિયન સ્પેનની કેરોલિના મારિન, સિલ્વર મેડલ વિજેતા ભારતની પી. વી. સિંધુ અને સાઇના નહેવાલ આકર્ષણનું મુખ્ય કેન્દ્ર રહેશે. આ ત્રણેય ઉપરાંત વધુ ૧૬ ઓલિમ્પિક મેડલ વિજેતાઓને પણ પ્રીમિયર બેડમિન્ટન લીગ (પીબીએલ)ની બીજી સિઝનમાં પોતાની ટીમમાં સામેલ કરવા માટે હરાજીમાં જોરદાર ટક્કર જોવા મળશે. આ હરાજીમાં ઓલિમ્પિકના બ્રોન્ઝ મેડલ વિજેતા ડેન્માર્કના વિક્ટર એક્સેલસેન પણ શામેલ છે. પીબીએલ તા.૧થી ૧૪ જાન્યુઆરી દરમિયાન રમાશે. ઇન્ડિયન બેડમિન્ટન લીગ (આઇબીએલ)નું નામ બદલીને હવે પીબીએલ કરી દેવામાં આવ્યું છે.